b'\n_START_ARTICLE_\nAndrej Kramari\xc4\x87\n_START_SECTION_\nDinamo Zagreb\n_START_PARAGRAPH_\nAndrej Kramari\xc4\x87 po\xc4\x8deo je igrati nogomet u Dinamovoj \xc5\xa1koli nogometa kao \xc5\xa1estogodi\xc5\xa1njak. Kramari\xc4\x87 je u mla\xc4\x91im dobnim kategorijama zagreba\xc4\x8dkoga Dinama postigao vi\xc5\xa1e od 450 pogodaka, to\xc4\x8dnije 452 pogotka (!) \xc4\x8dime je najbolji strijelac u povijesti podmlatka Dinama. Seniorskoj mom\xc4\x8dadi Dinama priklju\xc4\x8dio se u rujnu 2008. godine a prvi profesionalni ugovor potpisao je po\xc4\x8detkom sije\xc4\x8dnja 2009. godine. U Velenju je, u lipnju 2009. godine, u prijateljskoj utakmici protiv Rudara, postigao prvi pogodak za seniorsku mom\xc4\x8dad Modrih. Za Dinamo je u Prvoj HNL debitirao u svibnju 2009. godine, u gradskome derbiju protiv NK Zagreba. Do odlaska na posudbu u Lokomotivu za seniorsku mom\xc4\x8dad Dinama sveukupno je odigrao 91 utakmicu uz 42 postignuta pogotka. Od sezone 2013./14., Dinamo ga vra\xc4\x87a s posudbe iz Lokomotive i Kramari\xc4\x87 je ponovno u modrom dresu kluba iz Maksimira. U uvodu sezone igrao je na 7 utakmica i postigao 3 pogotka, me\xc4\x91utim nakon toga je nekoliko utakmica proveo na klupi ili tribinama te je javno izrazio nezadovoljstvo statusom zbog \xc4\x8dega ga je klub kaznio te ga stavio na transfer listu. Tako je Andrej ponovno morao oti\xc4\x87i iz Maksimira.\n_START_SECTION_\nLokomotiva Zagreb\n_START_PARAGRAPH_\nU velja\xc4\x8di 2012. godine oti\xc5\xa1ao je na posudbu u zagreba\xc4\x8dku Lokomotivu  u kojoj je proveo godinu i pol dana, postav\xc5\xa1i drugi strijelac 1. HNL.\n_START_SECTION_\nRijeka\n_START_PARAGRAPH_\nNakon sva\xc4\x91e sa vodstvom Dinama, Andrej u ljeto 2013. prelazi u Rijeku. Svoj prvi pogodak za Rijeku Andrej zabija u 9.kolu kada u Koprivnici protiv Slaven Belupa posti\xc5\xbee jedini pogodak na susretu u 14.minuti. Dana 9. listopada 2013. Rijeka je igrala u 1/16 hrvatskog kupa gdje je pobjedila 11:0 NK B\xc5\xa0K Zmaj Blato, a Andrej je na tom susretu zabio 8 golova.\n_START_SECTION_\nLeicester City\n_START_PARAGRAPH_\nDana 7. sije\xc4\x8dnja 2015. Andrej potpisuje ugovor sa engleskim Leicester Cityjem na tri i pol godine. 10. velja\xc4\x8de 2015. godine Kramari\xc4\x87 zabija svoj prvi gol za Leicester u Premiershipu protiv Arsenala. U proljetnom dijelu 2014./15. sezone odigrao 13 utakmica i postigao dva pogotka.\n_START_SECTION_\nTSG 1899 Hoffenheim\n_START_PARAGRAPH_\nU sije\xc4\x8dnju 2016. godine, Kramari\xc4\x87 odlazi na posudbu u njema\xc4\x8dki TSG 1899 Hoffenheim do kraja sezone. "Vrlo sam uzbu\xc4\x91en \xc5\xa1to \xc4\x87u zaigrati u Bundesligi i dat \xc4\x87u svoj doprinos kako bi klub izbjegao ispadanje", izjavio je Kramari\xc4\x87 na predstavljanju u svojem novom klubu. Sportski direktor TSG Hoffenheima Alexander Rosen je izjavio: "Sretni smo \xc5\xa1to smo mogli realizirati ovaj transfer. Andrej je izvrstan strijelac koji \xc4\x87e dati novi poticaj na\xc5\xa1em napadu". Za Hoffenheim je debitirao 23. sije\xc4\x8dnja protiv TSV Bayer 04 Leverkusen. Nizozemski biv\xc5\xa1i trener Huub Stevens je uveo Kramari\xc4\x87a u 83. minuti._NEWLINE_Kramari\xc4\x87 odlu\xc4\x8dio je ostati njema\xc4\x8dkom Hoffenheimu nakon \xc5\xa1to je potpisao ugovor za bundesliga\xc5\xa1a do lipnja 2020. godine.\n_START_SECTION_\nReprezentativna karijera\n_START_PARAGRAPH_\nU mla\xc4\x91im selekcijama ima nastupe u dobnim uzrastima: do 14, do 16, do 17, do 18, do 19, do 20 i do 21. _NEWLINE_Dana 4. rujna 2014. Andrej je po prvi put nastupio za seniorsku nogometnu reprezentaciju Hrvatske u Puli na stadionu Aldo Drosina protiv Cipra. Svoj prvijenac za A selekciju Hrvatske ostvario je 9. rujna 2014. na utakmici u Zagrebu na Maksimiru protiv reprezentacije Malte.\n_START_SECTION_\nEuropsko prvenstvo u Francuskoj\n_START_PARAGRAPH_\nHrvatski nogometni izbornik objavio je u svibnju 2016. popis za nastup na Europskom prvenstvu u Francuskoj, na kojem se nalazi Kramari\xc4\x87._NEWLINE_Kramari\xc4\x87 je na Euru imao malu minuta\xc5\xbeu, u\xc5\xa1ao je pri kraju susreta u utakmicama protiv Turske i \xc5\xa0panjolske, te u produ\xc5\xbeetcima protiv Portugala.\n_START_SECTION_\nOsobni \xc5\xbeivot\n_START_PARAGRAPH_\nPoha\xc4\x91ao je zagreba\xc4\x8dku XV. gimnaziju. i poslije toga upisao Ekonomski fakultet._NEWLINE_Kramari\xc4\x87 zbog svoga prezimena u\xc5\xbeiva status zvijezde u \xc4\x8de\xc5\xa1kom selu Kr\xc3\xa1my iz op\xc4\x87ine P\xc5\x99\xc3\xadbram, budu\xc4\x87i da je njegovo prezime vrlo sli\xc4\x8dno s imenom mjesta koje je arhai\xc4\x8dan \xc4\x8de\xc5\xa1ki izraz za trgovinu, jer je selo u pro\xc5\xa1losti bilo trgova\xc4\x8dko sredi\xc5\xa1te kraja.'